汪節夫解官東歸賦此贈行
作者：程洵
朝代：宋

paragraphs: 積潦卷洪落，秋容媚郊坰。
登高望長陌，念君將有行。
君生盛德後，家世多簪纓。
尚書望最重，當代推名卿。
幾年卧東山，屬望勞蒼生。
天亦陰相之，芝蘭滿階庭。
君子尤可人，少日負俊聲。
曼倩聊玩世，子真豈求名。
一官姑自慰，三歲俄終更。
我從韓溪來，挽袂仍班荆。
殷勤故舊意，丁寧離別情。
聖門雖高遠，心地當恢宏。
篤敬己可克，致知義方精。
造次勤鑽仰，從容自規繩。
他時立朝右，風節彌堅貞。
江湖秋多風，歸途眼增明。
引首看高舉，毋辭事遐征。